R1 miljoen se onwettige sigarette gevind danksy wenk(Foto: SAPD) Polisiebeamptes in Noordwes het ŉ vragmotor wat meer as R1 miljoen se onwettige sigarette vervoer voorgekeer en ŉ verdagte in hegtenis geneem nadat hulle ŉ wenk oor die onwettige vrag ontvang het. Kol. Adéle Myburgh, woordvoerder van die polisie, sê polisiebeamptes in Madikwe het inligting ontvang dat twee voertuie, ŉ BMW en ŉ rooi Golf, ŉ vragmotor vergesel wat vermoedelik gekaap is. Die beamptes het die vragmotor op ŉ grondpad naby die Moubana-nedersetting buite Madikwe opgemerk en versterking ontbied toe hulle besef die vragmotor word deur vier voertuie vergesel. (Foto: SAPD) “Toe die verdagtes bewus word van die polisie se teenwoordigheid, het die vier voertuie van die toneel gevlug en die vragmotor agtergelaat. Die vragmotorbestuurder is voorgekeer. Vyf insittendes kon daarin slaag om te hardloop en in die bosse in te vlug, maar die bestuurder van die vragmotor is in hegtenis geneem,” sê Myburgh. Bokse onwettige sigarette met ŉ geraamde waarde van R1 166 000 is in die vragmotor gevind. Die 43-jarige bestuurder is aangekla in verband met oortreding van die Wet op Uitvoerbeheer. Hy sal binnekort in die hof verskyn.